62023TJ0298_RES
Cás T‑297/23
Elena Petrovna Timchenko
v
Comhairle an Aontais Eorpaigh
Breithiúnas na Cúirte Ginearálta (an Céad Dlísheomra Méadaithe) an 2 Aibreán 2025
(Comhbheartas eachtrach agus slándála – Bearta sriantacha arna ndéanamh i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin – Reo cistí – Liosta na ndaoine, na n-eintiteas agus na gcomhlachtaí lena mbaineann reo na gcistí agus na n-acmhainní eacnamaíocha – Srianta ar ligean isteach ar chríocha na mBallstát – Liosta na ndaoine, na n-eintiteas agus na gcomhlachtaí atá faoi réir srianta ar ligean isteach ar chríoch na mBallstát – Ainm an iarratasóra a choinneáil ar an liosta – An oibleagáid cúiseanna a lua – Airteagal 2(1)(a) agus (d) de Chinneadh 2014/145/CBES – Airteagal 3(1)(a) agus (d) de Rialachán (AE) Uimh. 269/2014 – Earráid mheasúnaithe – An ceart chun éisteachta – Saoránacht an Aontais Eorpaigh – Saoirse gluaiseachta – An ceart chun maoine – Comhréireacht)
Gníomhartha na n-institiúidí – Cúiseanna – Oibleagáidí – Raon feidhme – Bearta sriantacha arna ndéanamh i bhfianaise na staide san Úcráin – Reo cistí daoine agus eintiteas áirithe i bhfianaise na staide san Úcráin – Oibleagáid an fhianaise shonrach agus nithiúil lena dtugtar údar leis an mbeart sin a shainaithint agus na cúiseanna á lua – Cinneadh a thagann faoi chomhthéacs atá ar eolas ag an duine lena mbaineann, lena gcuirtear ar a chumas raon feidhme an bhirt a rinneadh ina choinne a thuiscint – Inghlacthacht na cúiseanna a lua go hachoimreach
(Airteagal 296 CFAE; Cinneadh 2014/145/CBES ón gComhairle, arna leasú le Cinneadh (CBES) 2023/572, Iarscríbhinn; Rialachán Uimh. 269/2014 ón gComhairle, Iarscríbhinn I, Rialachán 2023/571 ón gComhairle)
(féach míreanna 39-42, 50)
Comhairle an Aontais Eorpaigh – Prionsabail – Cearta cosanta – An ceart chun cosaint bhreithiúnach éifeachtach a fháil – Bearta sriantacha – Oibleagáid cúiseanna aonair agus sonracha a thugann údar leis na cinntí a glacadh a lua – An ceart chun éisteacht a fháil sula nglactar na bearta sin – Srianta – Coinníollacha
(An Chairt um Chearta Bunúsacha an Aontais Eorpaigh, Airteagail 41(2)(a) agus 52(1))
(féach míreanna 48-50)
Comhbheartas eachtrach agus slándála – Bearta sriantacha arna ndéanamh i bhfianaise na staide san Úcráin – Reo cistí – Cearta cosanta – Cinneadh ina dhiaidh sin ag coinneáil ainm an iarratasóra ar liosta na ndaoine a ndéanann na bearta sin difear dóibh – Neamhláithreacht cúiseanna nua – Oibleagáid ar an gComhairle na heilimintí nua a chuirtear san áireamh le linn an athbhreithnithe thréimhsiúil ar bhearta sriantacha a chur in iúl don duine lena mbaineann – Eilimintí nua a chur in iúl don duine lena mbaineann chun a bharúlacha a bhailiú
(Cinneadh 2014/145/CBES ón gComhairle, arna leasú le Cinneadh (CBES) 2023/572, Iarscríbhinn; Rialacháin Uimh. 269/2014 ón gComhairle, Iarscríbhinn 1, agus 2023/571)
(féach míreanna 51-54)
An tAontas Eorpach – Athbhreithniú breithiúnach ar dhlíthiúlacht gníomhartha institiúidí – Bearta sriantacha arna ndéanamh i bhfianaise na staide san Úcráin – Raon feidhme an athbhreithnithe – Cruthúnas go bhfuil bunús maith leis an mbeart – Oibleagáid ar údarás inniúil an Aontais, i gcás díospóide, bunús maith na bhforais a úsáideadh a bhunú i gcoinne na ndaoine nó na heintitis lena mbaineann – Liostú bunaithe ar fhianaise atá sonrach, beacht agus comhsheasmhach – Earráid mheasúnaithe – Neamhláithreacht
(an Chairt um Chearta Bunúsacha an Aontais Eorpaigh, Airteagal 47; Cinneadh 2014/145/CBES ón gComhairle arna leasú le Cinneadh (CBES) 2023/572, Iarscríbhinn; Rialachán Uimh. 269/2014 ón gComhairle, Iarscríbhinn 1, agus Rialachán 2023/571 ón gComhairle)
(féach míreanna 67-69)
Comhbheartas eachtrach agus slándála – Bearta sriantacha arna ndéanamh i bhfianaise na staide san Úcráin – Critéir maidir le bearta sriantacha a ghlacadh – Duine, eintiteas nó comhlacht atá bainteach le duine atá ar an liosta atá i gceangal leis an gcinneadh atá faoi chonspóid – Oibleagáid ar an gComhairle measúnú nuashonraithe a dhéanamh agus athbhreithniú á dhéanamh ar bhearta sriantacha – Ábharthacht na fianaise a tugadh faoi liosta roimhe seo in éagmais athruithe ar fhorais, athruithe ar imthosca an iarratasóra nó éabhlóid an chomhthéacs san Úcráin
(Cinneadh 2014/145/CBES ón gComhairle, arna leasú le Cinneadh (CBES) 2023/329, Airteagal 2(1) agus an Iarscríbhinn; Rialachán Uimh. 269/2014 ón gComhairle, Airteagal 3(1), agus Iarscríbhinn I, Rialachán 2022/330 ón gComhairle)
(féach míreanna 70-72)
Comhbheartas eachtrach agus slándála – Bearta sriantacha arna ndéanamh i bhfianaise na staide san Úcráin – Critéir maidir le bearta sriantacha a ghlacadh – Duine, eintiteas nó comhlacht atá bainteach le duine atá ar an liosta atá i gceangal leis an gcinneadh atá faoi chonspóid – An coincheap ‘comhlachas’ – Leasanna coiteanna – Gníomhaíocht deonach mar chuid d’fhondúireacht neamhthráchtála – Cuimsiú
(Cinneadh 2014/145/CBES ón gComhairle, arna leasú le Cinneadh (CBES) 2023/329, Airteagal 2(1); Rialachán Uimh. 269/2014 ón gComhairle, Airteagal 3(1), agus Iarscríbhinn I, Rialachán 2022/330 ón gComhairle)
(féach míreanna 74-83)
Comhbheartas eachtrach agus slándála – Bearta sriantacha arna ndéanamh i bhfianaise na staide san Úcráin – Cosc ar ligean isteach agus taisteal agus reo cistí daoine aonair agus eintiteas áirithe i bhfianaise na staide san Úcráin – Srian leis an gceart chun urraim don saol príobháideach, don cheart chun maoine agus don cheart chun saoirse gluaiseachta laistigh den Aontas – Incháilitheacht – Coinníollacha – Srian dá bhforáiltear le dlí – Meas ar ábhar riachtanach an chirt a iarrtar – Cuspóir leasa ghinearálta, atá aitheanta amhlaidh ag an Aontas Eorpach, a bhaint amach – Meas ar phrionsabal na comhréireachta – Coinníollacha comhlíonta
(Airteagail 21(2) agus 29 CAE; Airteagail 20(2) agus 21(1) CFAE; an Chairt um Chearta Bunúsacha an Aontais Eorpaigh, Airteagail 7, 17, 45(1) agus 52(1); Cinneadh 2014/145/CBES ón gComhairle, arna leasú le Cinneadh (CBES) 2023/572, Iarscríbhinn; Rialachán Uimh. 269/2014 ón gComhairle, Iarscríbhinn I, Rialacháin 2023/571 agus 2023/1765 ón gComhairle)
(féach míreanna 94-108, 118-125, 128-130)
Dliteanas neamhchonarthach – Coinníollacha – Neamhdhleathacht – Díobháil – Cúisíocht – Neamhláithreacht ceann de na coinníollacha sin – An t-éileamh ar chúiteamh ina iomláine a dhíbhe
(An dara mír d’Airteagal 340 CFAE)
(féach míreanna 134, 135)
Résumé
Sna breithiúnas seo, díbheann an Chúirt Ghinearálta na caingne le haghaidh neamhniú a thionscain lánúin Timchenko i gcoinne na ngníomhartha inar coinníodh a n-ainmneacha, i mí an Mhárta 2022, (
1
) ansin i mí Mheán Fómhair 2022, (
2
) ag Comhairle an Aontais Eorpaigh ar liosta na ndaoine agus na n-eintiteas atá faoi réir bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin. Cuireann na cásanna sin ar chumas na Cúirte Ginearálta, inter alia, rialú a thabhairt ar dhlíthiúlacht chritéar (g), arna leasú, de Chinneadh 2014/145 lena gceadaítear don Chomhairle bearta sriantacha a ghlacadh i gcoinne príomhdhaoine gnó atá ag feidhmiú sa Rúis (
3
) agus maidir le coincheap an chomhlachais i gcás beirt baill i bhfondúireacht neamhbhrabúsach.
Is i gcomhthéacs sraith beart sriantach a ghlac an tAontas Eorpach tar éis fhogha míleata Chónaidhm na Rúise faoin Úcráin an 24 Feabhra 2022 a thugtar an breithiúnas seo. Coinníodh G. N. Timchenko, atá ina phríomhdhuine gnó de náisiúntacht na Rúise agus na Fionlainne, ar na liostaí atá faoi dhíospóid mar phríomhdhuine atá ag feidhmiú sa Rúis, ar an bhforas go bhfuil sé freagrach as tacú le gníomhaíochtaí nó le beartais lena mbaintear an bonn d’iomláine chríochach, de cheannasacht agus de neamhspleáchas na hÚcráine (
4
), tacaíocht airgeadais nó ábhartha a sholáthar do chinnteoirí Rúiseacha atá freagrach as ionghabháil na Crimé agus as an Úcráin a dhíchobhsú agus leas a bhaint as na cinnteoirí sin (
5
). Coinníodh ar na liostaí ainm a mhná céile, E. P. Timchenko, freisin, ar an bhforas go bhfuil baint aici lena fear céile agus go mbaineann sí leas as cinnteoirí Rúiseacha atá freagrach as ionghabháil na Crimé agus as an Úcráin a dhíchobhsú.
Mar thaca lena gcaingne le haghaidh neamhniú, líomhnaíonn G.N. Timchenko, inter alia, earráid mheasúnaithe ón gComhairle maidir le critéir an chomhlachais agus ‘príomhdhuine gnó’ a chur i bhfeidhm air; ardaíonn sé freisin pléadáil neamhdhleathachta i ndáil leis an gcritéar deireanach sin arna leasú in 2023. Líomhnaíonn a bhean chéile, E.P. Timchenko, ar a taobh féin, earráid fhollasach mheasúnaithe maidir le critéar an chomhlachais a chur i bhfeidhm uirthi.
Measúnú na Cúirte Ginearálta
Sa chéad áit, maidir leis an bpléadáil neamhdhleathachta a d’ardaigh G.N. Timchenko maidir leis an gcéad chuid de chritéar (g), arna leasú, de Chinneadh 2014/145, ar dá réir a bhunaigh an Chomhairle toimhde idirspleáchais idir príomhdhaoine gnó agus Rialtas na Rúise, tugann an Chúirt Ghinearálta dá haire, ar an gcéad dul síos, nach mbaineann an leasú a rinneadh ar chritéar (g) le sainmhíniú an choincheapa ‘príomhdhaoine gnó’ ann féin. Ba é an t-aon chuspóir a bhí leis raon feidhme na mbeart sriantach a leathnú a mbeadh feidhm acu maidir le gach príomhdhuine gnó, lena n-áirítear iad siúd nach bhfuil baint acu le hearnáil eacnamaíoch a sholáthraíonn foinse shuntasach ioncaim do Rialtas na Rúise. Cinneann an Chúirt Ghinearálta ansin go bhfuil sé i gceist le leathnú an chritéir sin leas a bhaint as an tionchar is dócha a bheidh ag príomhdhaoine gnó ar Rialtas Chónaidhm na Rúise chun a bheartas i leith na hÚcráine a athrú.
Ar deireadh, meabhraíonn an Chúirt Ghinearálta, ar thaobh amháin, gurb ionann critéar a ghlacadh maidir le háireamh ar na liostaí atá i gceist agus gníomh a bhfuil feidhm ghinearálta aige arb é is aidhm dó cuspóir a chumhdaítear leis an gcomhbheartas eachtrach agus slándála a bhaint amach agus, ar an taobh eile, go bhfuil lánrogha leathan ag an gComhairle maidir le critéir den sórt sin a ghlacadh. Sna himthosca sin, ní cheanglaítear ar an gComhairle fianaise a thabhairt ar aird chun a shuí gurb ann d’idirspleáchas idir Rialtas na Rúise agus príomhdhaoine gnó chun an chéad chuid de chritéar (g) arna leasú a ghlacadh. Is leor go mbaineann siad leis an gcatagóir de phríomhdhaoine gnó atá ag feidhmiú sa Rúis chun údar a thabhairt le glacadh na mbeart sriantach is gá ar bhonn an chéad chuid de chritéar (g) arna leasú. Dá réir sin, trí chritéar oibiachtúil, uathrialach agus leordhóthanach a ghlacadh chun údar a thabhairt le daoine a áireamh ar na liostaí atá i gceist, lena gceanglaítear, inter alia, cruthúnas gur comhlíonadh dhá ghné charnacha, níor bhunaigh an Chomhairle toimhde.
Sa dara háit, maidir leis an sárú líomhnaithe ar phrionsabal na deimhneachta dlíthiúla leis an gcéad chuid de chritéar (g) arna leasú, cinneann an Chúirt Ghinearálta, ar an gcéad dul síos, go bhfuil an coinníoll a bhaineann le gníomhaíochtaí a shaothrú sa Rúis teoranta agus sainithe go leordhóthanach ionas nach sárófar prionsabal na deimhneachta dlíthiúla. Thairis sin, tá forálacha na chéad choda de chritéar (g) arna leasú, soiléir, beacht agus intuartha go leor chun na daoine a bhfuil sé beartaithe feidhm a bheith acu maidir leo a chinneadh. Ina dhiaidh sin, tá siad mar chuid de chreat dlíthiúil a theorannaítear go soiléir leis na cuspóirí a shaothraítear leis an reachtaíocht lena rialaítear na bearta sriantacha atá i gceist. Ar deireadh, ní féidir a áitiú nach gcomhlíonann an critéar sin prionsabal na dlíthiúlachta a mhéid a tugadh isteach an chéad chuid de chritéar (g) arna leasú le gníomh a bhfuil feidhm ghinearálta aige arna ghlacadh ar bhonn Airteagal 29 CAE.
Sa tríú háit, i bhfianaise an tsáraithe líomhnaithe ar phrionsabal na comhréireachta, tugann an Chúirt Ghinearálta dá haire go bhfuil cur chuige na Comhairle maidir le ciorcal na ndaoine a chumhdaítear leis na bearta sriantacha atá i gceist a leathnú, i bhfianaise na staide san Úcráin atá ag dul in olcas, chun na cuspóirí atá á saothrú a bhaint amach, bunaithe ar dhul chun cinn an tsáraithe ar chearta de réir éifeachtacht na mbeart. Tríd an gcritéar leasaithe sin a ghlacadh, féachann an Chomhairle le leas a bhaint as an tionchar is dócha a bheidh ag an gcatagóir daoine sin ar réimeas na Rúise trí bhrú a chur orthu brú a chur ar an rialtas sin a bheartas i leith na hÚcráine a athrú. Dá bhrí sin, bhí glacadh na chéad choda de chritéar (g) arna leasú iomchuí chun na cuspóirí arna saothrú leis na bearta sriantacha a bhaint amach agus a bhí riachtanach chun na cuspóirí dá dtagraítear in Airteagal 21 CAE a chur chun feidhme.
Sa cheathrú háit agus ar deireadh, maidir leis an bpléadáil lena n-éilítear earráid fhollasach measúnaithe faoi chritéar (a) de Chinneadh 2014/145, measann an Chúirt Ghinearálta go léiríonn an fhianaise a thug an Chomhairle ar aird go ndearna Bank Rossiya, ina bhfuil an t-iarratasóir ina scairshealbhóir trí na cuideachtaí Volga Group agus Transoil, infheistíochtaí i réimsí éagsúla sa Chrimé, a bhfuil baint acu le cur chun feidhme bheartas ionghabhála an réigiúin sin den Úcráin ag Cónaidhm na Rúise. I ndáil leis sin, tugann an Chúirt Ghinearálta faoi deara, fiú le 10,323 % de na scaireanna in Bank Rossiya, gurb é an t-iarratasóir an dara scairshealbhóir is mó sa bhanc sin. Thairis sin, mar is léir ón bhfianaise a chuir an Chomhairle ar fáil, is eol gur institiúid baincéireachta é Bank Rossiya atá an-ghar do lucht saothair Putin. I bhfianaise a bhfuil thuas, is é conclúid na Cúirte Ginearálta go bhféadfar a mheas go dtacaíonn G.N. Timchenko le gníomhaíochtaí nó beartais lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí nó beartais sin ar an méid sin de réir bhrí chritéar (a).
Ar deireadh, maidir le bean chéile G. N. Timchenko, measann an Chúirt Ghinearálta, i bhfianaise na fianaise a thug an Chomhairle ar aird, go bhfuil E.P. Timchenko, mar chomhalta bunaidh agus mar chomhalta de bhord iontaobhaithe Fhondúireacht Timchenko, rannpháirteach go hiomlán i riarachán na fondúireachta sin. Tugann sí dá haire freisin gur ghlac cuideachtaí Volga Group, trí G. N. Timchenko, i ngníomhaíocht na fondúireachta, ag tabhairt tacaíocht airgeadais, lóistíochta agus caidrimh dó le linn na géarchéime sláinte a bhaineann le paindéim COVID-19. Ó thaobh oibríochta de, tá sineirgí bainte amach ag an bpríomhdhuine gnó idir cuideachtaí a ghrúpa agus an fhondúireacht chun obair sheirbhísí poiblí na Rúise a chomhlánú. I bhfianaise na bhfeidhmeanna institiúideacha a chomhlíonann lánúin Timchenko san fhondúireacht agus i bhfianaise a n-infheistíochta ina hoibriú, cinneann an Chúirt Ghinearálta go bhfuil comhlachas idir an dá chéile, de réir bhrí fhorálacha ábhartha Chinneadh 2014/145.
(
1
)	Cinneadh (CBES) 2023/572 ón gComhairle an 13 Márta 2023 lena leasaítear Cinneadh 2014/145/CBES a bhaineann le bearta sriantacha i ndáil le gníomhaíochtaí lena mbaintear an bonn d'iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2023 L 75 I, lch. 134) agus Rialachán Cur Chun Feidhme (AE) 2023/571 ón gComhairle an 13 Márta 2023 lena gcuirtear chun feidhme Rialachán (AE) Uimh. 269/2014 maidir le bearta sriantacha i ndáil le gníomhaíochtaí lena mbaintear an bonn d'iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2023 L 75 I, lch. 1).
(
2
)	Cinneadh (CBES) 2023/1767 ón gComhairle an 13 Meán Fómhair 2023 lena leasaítear Cinneadh 2014/145/CBES a bhaineann le bearta sriantacha i ndáil le gníomhaíochtaí lena mbaintear an bonn d'iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2023 L 226 I, lch. 104) agus Rialachán Cur Chun Feidhme (AE) 2023/571 ón gComhairle an 13 Meán Fómhair 2023 lena gcuirtear chun feidhme Rialachán (AE) Uimh. 269/2014 maidir le bearta sriantacha i ndáil le gníomhaíochtaí lena mbaintear an bonn d'iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2023 L 226 I, lch. 3).
(
3
)	Airteagal 2(1)(g) de Chinneadh 2014/145/CBES ón gComhairle an 17 Márta 2014 maidir le bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine (IO 2014 L 78, lch. 16), arna leasú le Cinneadh 2023/109 (‘critéar (g), arna leasú’).
(
4
)	Airteagal 2(1)(a) de Chinneadh 2014/145/CBES.
(
5
)	Airteagal 2(1)(d) de Chinneadh 2014/145/CBES.